- P R I J E D L O G -

Na temelju članka 47. stavka 6. Zakona o prijevozu u cestovnom prometu (Narodne novine, broj 41/18, 98/19, 30/21, 89/21, 114/22, 136/24) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22), Gradsko vijeće Grada Ivanić-Grada na svojoj \_\_. sjednici održanoj dana \_\_\_\_\_\_\_\_\_ 2025. godine donijelo je sljedeću

**ODLUKU O AUTOTAKSI PRIJEVOZU**

**NA PODRUČJU GRADA IVANIĆ-GRADA**

Članak 1.

Ovom Odlukom se utvrđuju lokacije i opremljenost autotaksi stajališta, način njihova korištenja i visina naknade za izdavanje dozvola za obavljanje autotaksi prijevoza na području Grada Ivanić-Grada.

Članak 2.

Autotaksi prijevoz putnika podrazumijeva djelatnost javnog prijevoza putnika koja se obavlja osobnim automobilom kategorije M1, ako se jedan putnik ili povezana skupina putnika ukrcava na jednom ili na više mjesta, a iskrcava na samo jednom drugom mjestu, a takav prijevoz se obavlja temeljem jedne narudžbe i uz jedno plaćanje ukupne naknade za obavljeni prijevoz određene taksimetrom ili elektroničkom aplikacijom iz koje su putniku unaprijed vidljivi maksimalna cijena i planirana ruta putovanja prema unaprijed poznatim uvjetima, pri čemu je narudžba prijevoza realizirana pozivom, elektroničkom aplikacijom ili neposredno kod vozača i koja nema obilježja drugih oblika prijevoza putnika.

Članak 3.

Autotaksi prijevoz putnika na području Grada Ivanić-Grada obavlja se na temelju licencije za autotaksi prijevoz putnika i dozvole za obavljanje autotaksi prijevoza putnika na području Grada Ivanić-Grada.

Autotaksi prijevoz putnika na području Grada Ivanić-Grada obavlja se tako da prijevoznik koji obavlja djelatnost autotaksi prijevoza smije ukrcati putnika i započeti prijevoz na području Grada Ivanić-Grada ako za isto ima dozvolu za obavljanje autotaksi prijevoza putnika na području Grada Ivanić-Grada.

Članak 4.

Pravne osobe i fizičke osobe - obrtnici koji obavljaju autotaksi prijevoz isključivo radi zaustavljanja u svrhu ukrcaja i iskrcaja putnika mogu koristiti stajališta namijenjena za vozila javnog prijevoza i autotaksi stajališta.

Autotaksi stajališta su određena i uređena mjesta na kojima stoje autotaksi vozila i primaju putnike.

Autotaksi stajališta obilježavaju se odgovarajućom horizontalnom i vertikalnom signalizacijom.

Troškove uređivanja, održavanja i označavanja autotaksi stajališta na javnim površinama snosi Grad Ivanić-Grad.

Članak 5.

Autotaksi stajališta na području Grada Ivanić-Grada su:

* Savska ulica – Autobusni kolodvor - 7 (sedam) mjesta,
* Kolodvorska ulica – Željeznički kolodvor - 3 (tri) mjesta.

Članak 6.

Na autotaksi stajalištu ne smije stajati više vozila nego što ima obilježenih mjesta za autotaksi vozila.

Na autotaksi stajalištu nije dozvoljeno parkiranje ni zaustavljanje drugih vozila.

Članak 7.

Dozvola za obavljanje autotaksi prijevoza putnika na području Grada Ivanić-Grada izdaje se pravnoj osobi ili fizičkoj osobi - obrtniku koji ima važeću licenciju za obavljanje autotaksi prijevoza putnika u unutarnjem cestovnom prometu u trenutku predaje zahtjeva za izdavanje dozvole.

Dozvolu rješenjem izdaje upravni odjel Grada Ivanić-Grada nadležan za promet na temelju uredno podnesenog zahtjeva za izdavanje dozvole.

Članak 8.

Naknada za izdavanje dozvole za obavljanje autotaksi prijevoza putnika na području Grada Ivanić-Grada utvrđuje se u visini od 100,00 EUR.

Naknada za izdavanje dozvole je prihod proračuna Grada Ivanić-Grada.

Članak 9.

Dozvola za obavljanje autotaksi prijevoza putnika na području Grada Ivanić-Grada se izdaje na razdoblje od pet godina, a najdulje do dana isteka licencije, uz jednokratno plaćanje naknade za izdavanje dozvole.

Dozvola nije prenosiva i može je koristiti samo prijevoznik kojem je izdana.

Izvornik dozvole nalazi se u sjedištu autotaksi prijevoznika.

Prilikom obavljanja autotaksi prijevoza, odnosno tijekom vožnje vozač autotaksi prijevoznika dužan je u vozilu imati presliku dozvole.

Članak 10.

Dozvole za obavljanje autotaksi prijevoza putnika se upisuju u Upisnik izdanih dozvola za obavljanje autotaksi prijevoza putnika na području Grada Ivanić-Grada koji se objavljuje na službenoj mrežnoj stranici Grada Ivanić-Grada.

Upisnik o izdanim dozvolama vodi upravni odjel Grada Ivanić-Grada nadležan za promet.

Članak 11.

Nadzor nad obavljanjem autotaksi prijevoza putnika u unutarnjem cestovnom prometu na području Grada Ivanić-Grada provodi ministarstvo nadležno za promet, službenici ministarstva nadležnog za unutarnje poslove i ministarstva nadležnog za financije, službenici Carinske uprave te komunalni i/ili prometni redari Grada Ivanić-Grada.

U obavljanju nadzora komunalni i/ili prometni redari Grada Ivanić-Grada imaju ovlast pregleda dokumentacije, licencije, dozvola, vozila i vozača.

U slučaju utvrđenih nepravilnosti komunalni i/ili prometni redari Grada Ivanić-Grada obvezni su o tome sastaviti pisano izvješće i dostaviti ga inspekciji cestovnog prometa na daljnje postupanje.

Članak 12.

Danom stupanja na snagu Zakona o prijevozu u cestovnom prometu (Narodne novine, broj 41/18) prestala je važiti Odluka o autotaksi prijevozu na području Grada Ivanić-Grada (Službeni glasnik Grada Ivanić-Grada, broj 05/15).

Članak 13.

Ova Odluka stupa na snagu osmoga dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ,

Ivanić-Grad, \_\_\_\_\_\_\_\_\_ 2025. Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Odluke o autotaksi prijevozu na području Grada Ivanić-Grada |
| **PRAVNI TEMELJ:** | Na temelju članka 47. stavka 6. Zakona o prijevozu u cestovnom prometu (Narodne novine, broj 41/18, 98/19, 30/21, 89/21, 114/22, 136/24) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22) |
| **STRUČNA OBRADA:** | Upravni odjel za lokalnu samoupravu, pravne poslove i društvene djelatnosti  Upravni odjel za komunalno gospodarstvo, prostorno planiranje, gospodarstvo i poljoprivredu |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

**I. Pravni temelj za donošenje ove Odluke**

Pravni temelj za donošenje ove Odluke su odredbe članka 47. stavka 6. Zakona o prijevozu u cestovnom prometu (Narodne novine, broj 41/18, 98/19, 30/21, 89/21, 114/22, 136/24) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22).

Odredbom članka 47. stavka 6. Zakona o prijevozu u cestovnom prometu je propisana nadležnost jedinica lokalne samouprave za donošenje propisa kojim se utvrđuju lokacije i opremljenost autotaksi stajališta, način njihova korištenja i visina naknade za izdavanje dozvola za obavljanje autotaksi prijevoza putnika.

Odredbom članka 35. Statuta Grada Ivanić-Grada je propisana nadležnost Gradskog vijeća Grada Ivanić-Grada za donošenje odluka i drugih općih akata kojima se uređuju pitanja iz samoupravnog djelokruga Grada Ivanić-Grada.

**II. Ocjena stanja, osnovna pitanja koja se trebaju urediti i svrha koja se želi postići donošenjem Odluke**

Stupanjem na snagu Zakona o prijevozu u cestovnom prometu (Narodne novine, broj 41/18) prestale su važiti odluke jedinica lokalne samouprave o autotaksi prijevozu koje su donesene sukladno Zakonu o prijevozu u cestovnom prometu (Narodne novine, broj 82/13) pa tako i Odluka o autotaksi prijevozu na području Grada Ivanić-Grada (Službeni glasnik Grada Ivanić-Grada, broj 05/15).

Odredbom članka 47. stavka 6. Zakona o prijevozu u cestovnom prometu je propisana nadležnost jedinica lokalne samouprave za donošenje propisa kojim se utvrđuju lokacije i opremljenost autotaksi stajališta, način njihova korištenja i visina naknade za izdavanje dozvola za obavljanje autotaksi prijevoza putnika.

Prema Uputi Ministarstva mora, prometa i infrastrukture jedinicama lokalne samouprave za izdavanje dozvola za obavljanje autotaksi prijevoza i Smjernicama za provedbu Zakona o prijevozu u cestovnom prometu u dijelu autotaksi prijevoza, jedinica lokalne samouprave može, ali ne i mora, donijeti propis kojim uređuje lokacije i opremljenost autotaksi stajališta, način njihova korištenja kao i visinu naknade za izdavanje dozvole. Slijedom navedenog, Ministarstvo je mišljenja da se visina naknade za izdavanje dozvole za obavljanje autotaksi prijevoza može utvrditi na bilo koji relevantan način (npr. odlukom općinskog načelnika/gradonačelnika, odlukom predstavničkog tijela, kao dio izreke rješenja i sl.), ali da se pri tome mora voditi računa o zakonom propisanoj najvišoj naknadi za izdavanje dozvole koja ne može biti viša od jedne desetine prosječne mjesečne isplaćene neto plaće u pravnim osobama u jedinici lokalne samouprave za posljednji mjesec za koji su objavljeni podaci, a koji prethodi mjesecu u kojem je jedinici lokalne samouprave podnesen zahtjev za izdavanje dozvole. Nadalje, Ministarstvo je mišljenja da se kao mjerodavan podatak za određivanje visine naknade za izdavanje dozvole može uzeti podatak Državnog zavoda za statistiku o prosječnoj isplaćenoj neto plaći za razdoblje kako je navedeno na razini županije ili na razini države.

Slijedom navedenog, a s obzirom na to da je Odluka o autotaksi prijevozu na području Grada Ivanić-Grada (Službeni glasnik Grada Ivanić-Grada, broj 05/15) prestala važiti, utvrđena je potreba za donošenje ove Odluke.

**III. Ocjena sredstava potrebnih za provođenje Odluke**

Za provedbu ove Odluke nije potrebno osigurati sredstva u proračunu Grada Ivanić-Grada.